שו"ת רשב"ץ (תשב"ץ)/חלק ג/קט
שאלה קט:

מאזונה:

שאלת קהל שכרו מלמד והתנו ביניהם שיתנו לו דינרי זהב בכל חדש וגם יגבו המצות ושכר התלמידי' ושכר הבדיקה והכל באחריות' אין לו דין על שום אדם אלא על הקהל ונתנו לו רשות להתבטל י' ימים והוא נתבטל ג' חדשים והוא תובע שכר ג' חדשי' והם אומרין אין לך עלינו אלא שכר י' ימים שהרשינו אותך להתבטל מהו הדין בזה:

תשובה:
דבר פשוט הוא שאין לו עליהם אלא שכר י' ימים שנתבטל ברשות' אבל מה שנתבטל ברצונו אין חייבין לשלם שזה פועל הוא ופועל שהניח מלאכתו שלא ברשות ב"ה אע"פ שהוא רשאי דכתיב כי לי בני ישראל עבדים ולא עבדי' לעבדים אבל אין לו בשכירותו אלא כשיעור מה שעשה כדאי' בפ' האומנין (ע"ו ע"ב) אדרבא יש עליו עונש בטול ת"ת שאין מבטלין תינוקו' של בית רבן אפי' לבנין בה"מ כדאי' בפ' כל כתבי (קי"ט ע"ב) וזה שבטלם שלא באונס ענוש הוא ודינו מסור לשמים ואפי' מפני כבוד אב ואם אין מבטלין אותם דגדול ת"ת יותר מכיבוד אב ואם כדאיתא בפ"ק דמגילה (ט"ז ע"ב):